बिहार तेजी स बदलि रहल अछि। इ बदलाव सामाजिक स्तर पर सेहो देखा रहल अछि। पिछला पांच सात साल स बिहार मे नारी सशक्तीकरण देखार भ रहल अछि। इ शहर स गाम तक समान रूप मे देखा रहल अछि। खास क युवती मे इ भाव जगल अछि जे अपन शर्त पर जीवन जीबाक अछि। एकर मिसाल एकटा नहि अछि। बिहार क कईटा युवती दुहारि स बरियाती कए लौटा देलथि अछि किया कि जेकरा स हुनकर विवाह तय कैल गेल छल ओ हुनकर योग्य नहि छल। अपना स दूगुना बैसक वर आब ओ करबा लेल तैयार नहि छथि। बाल विवाह हुनका मंजूर नहि अछि। धोखा स विकलांग वर हुनकर गलाक हार नहि बनि सकैत अछि। आब ओ एकरा नकारबा लेल आवाज लगा रहल अछि। अपन दुहारि स बरियाती कए जेबा लेल कहि रहल छथि। मिथिला हुए या भोजपुर, मगध हुए या चंपारण इ बदलाव सब ठाम समान रूप स देखबा मे आबि रहल अछि। पिछला चारि माह मे करीब 15टा युवती बेमेल विवाह स इनकार क देलथि अछि। एक सालक दौरान एहन घटना करीब 50टा भ चुकल अछि। यानी औसतन हर सप्ताह एकटा लड़की अपन दुहारि स बरियाती कए वापस लौटा रहल छथि। एहन विवाह पर विरोध दर्ज करा रहल अछि।
 सहरसा क नंदिनीक त वरमाला क चुकल छलथि मुदा तखने हुनका पता चलल जे हुनकर पति कृष्णमुरारी हुनका स बैस मे कई गुना पैघ छथि। एक दिस वर कए मंडप पर अनबाक तैयारी छल त दोसर दिस नंदिनी विवाह स साफ मना करि देलथि। बरियाती स सरियाती तक सब स्तब्ध भ गेल। हाइस्कूल क छात्रा नंदिनी क फैसला स ककरो मुंह खोलबाक हिम्मत नहि भेल। एहि फैसला मे नंदनीक पैघ बहिन पार्वती क सेहो राय छल। जाहिर अछि पिता लेल इ मुश्किल भरल क्षण छल, किया कि शंभू साह भनसिया क काज क अपन बेटी कए पढा लिखा एहन योग्य बनेने छलाह। नंदिनी (13 साल) हुनकर चारिम बेटी छथि। शंभू क कहब अछि जे दहेज क डर आ सुखी परिवार मे पठेबाक चाह क कारण इ संबंध तय केने रही। नंदनीक माई शांति देवी सेहो नंदनी क फैसला कए सही ठहरा रहल छथि। एहन साहस लेल नंदिनी कए समाज सेहो प्रसंशा क रहल अछि। एहन विरोध करनिहार नंदनी असगर नहि छथि।
 30 अप्रैल कए औरंगाबाद क जुड़ाही गाम क ललन सिंह क बेटी बबीता शराबी वर कए देखि ओकरा जीवनसाथी बनेबा स इनकार क देलक। ओकर विवाह पलामू जिला क नवडीहा बिलासपुर क राघवेंद्र स तय भेल छल। मुदा मडबा पर जखने वर क मुह स शराब क गंध आयल त बबीता विवाह स मना करि देलक। खास गप इ रहल जे 20 अप्रैल कए कैमूर क 13 वर्षीया मनीषा सेहो बाल विवाह क अभिशाप स मुक्ति मे कामयाब पहल केलक। मनीषा कए नुआंव क 17 वर्षीय प्रदीप स विवाह तय भेल छल। मनीषा एकटा टीचर क मदद स पुलिस बजा लेलक, जेकर बाद ओ बाल विवाह स बचि गेल। एतबे नहि, समस्तीपुर क सुखदेव पंडित क बेटी आओर जमुई जिला क लखापुर क कल्पना वा कए विकलांग देखि विवाह स इनकार करि देलथि।
 एतबे नहि, युवती सब आब अपना कए बचेबा लेल अदालत तक जेबाक हिम्मत जुटा लेलथि अछि। 16 वर्षीया अमृता मुजफ्फरपुर कोर्ट मे अपन अभिभावक क खिलाफ जबरन शादी क शिकायत दर्ज करा देलथि अछि। पिछला 18 मास मे मुजफ्फरपुर जिला क मोतीपुर क नुसरत, मनियारीचक आबदा क गुलशन, भगवानपुर क लवली आ कुढ़नी क विभा आ बेबी सन कुल 13टा युवती कोर्ट मे गुहार लगा चुकल अछि। 